ไทยพบผู้ป่วย “โควิด” เพิ่ม 5 ราย มาจากอินเดีย-สวิตเซอร์แลนด์ ติดเชื้อสะสม 3,511 คน
ไทยพบผู้ป่วย “โควิด” เพิ่ม 5 ราย มาจากอินเดีย-สวิตเซอร์แลนด์ ติดเชื้อสะสม 3,511 คน 
ไทยพบผู้ป่วย “โควิด” เพิ่ม 5 ราย มาจากอินเดีย-สวิตเซอร์แลนด์ ติดเชื้อสะสม 3,511 คน
22 ก.ย. 2563

ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. รายงานสถานการณ์แพร่ระบาดของโรคโควิด-19 ในประเทศ ประจำวันที่ 21 ก.ย.63 เมื่อเวลา 11.00 น. ระบุ พบผู้ป่วยรายใหม่เพิ่ม 5 ราย เป็นผู้ที่เดินทางมาจากอินเดีย 4 ราย และสวิตเซอร์แลนด์ 1 ราย และเข้าพักยังสถานที่เฝ้าระวังที่รัฐจัดให้ (State Quarantine)
ทั้งนี้ ทำให้จำนวนผู้ป่วยยืนยันสะสมล่าสุดเพิ่มขึ้นเป็น 3,511 ราย เป็นผู้ป่วยที่ติดเชื้อภายในประเทศ 2,445 คน และผู้ป่วยที่ตรวจพบในสถานที่กักกันที่รัฐจัดให้ 573 ราย มีผู้ป่วยที่รักษาหายเพิ่ม 1 ราย รักษาหายแล้วอยู่ที่ 3,343 ราย ยังรักษาตัวอยู่ในโรงพยาบาล 109 ราย ไม่มีผู้เสียชีวิตเพิ่มเติม ยอดผู้เสียชีวิตสะสมยังคงอยู่ที่ 59 ราย
สำหรับผู้ป่วยที่มาจากอินเดีย 3 รายแรกเป็นครอบครัว สัญชาติอินเดีย คือมารดาและบิดา อายุ 30 และ 36 ปี พร้อมบุตรสาว วัย 7 เดือน รายที่ 4 เป็นชายสัญชาติอินเดีย อายุ 62 ปี อาชีพธุรกิจส่วนตัว ทั้งหมดเดินทางถึงไทย เมื่อวันที่ 16 ก.ย. เข้าพัก Alternative State Quarantine (ASQ) ในกรุงเทพมหานคร และตรวจหาเชื้อครั้งที่ 1 ในวันที่ 19 ก.ย. ผลตรวจพบเชื้อ ทั้งหมดไม่มีอาการ
และผู้ป่วยที่มาจากสวิตเซอร์แลนด์ เป็นหญิงไทย อายุ 44 ปี อาชีพแม่บ้าน เดินทางถึงไทยเมื่อวันที่ 16 ก.ย. เข้าพัก State Quarantine ใน จ.ชลบุรี และตรวจหาเชื้อครั้งที่ 1 ในวันที่ 19 ก.ย. ผลตรวจพบเชื้อ โดยไม่มีอาการ